《郊祀庆成诗》
宋代·陈宗远

宝历登三禩，觚坛类两仪。
居歆修大报，肇祀述前规。
景迓初阳吉，斋严一月期。
采章循节俭，縕豫屏纷离。
辂象停方贡，兵骖却道驰。
殊庭崇祝告，太室款灵娭。
黄道晴曦丽，青郊湛露滋。
龙常腾旎旖，蜺羽胜葳蕤。
列戟森宾卫，严更警禁帷。
苍圆尊上帝，黄粹见方只。
馥郁阳宫燎，芬芳帝籍粢。
非烟浮羽籥，叶气冒尊彝。
济济锵圆玉，峨峨会采{王綦}。
云裙纷下逮，月璧粲昭垂。
合奏谐纯绎，登歌美缉熙。
贰觞勤竢献，虚次迄亲祠。
翊翊灵施佑，禳禳嘏致祠。
招摇回左翿，阊阖敞南离。
侍杖朝绅拥，升楼禁跸随。
胪欢皆岳抃，驿赦霈皇慈。
都号登瑶册，追思遗宝龟。
燕谋端有自，鸿祉浩无私。
肃穆东朝贺，登闳宣室釐。
庆绵千岁统，欢奉万年户。
盛事辉三古，庞恩被八维。
至诚深可卜，满假务深思。
兢业传家法，盈成保庆基。
万方严表正，九篑戒功亏。
帝寿齐南极，边尘静北陲。
具臣怀美报，成命绎周诗。

作者简介：陈宗远，字巽斋。有《寒窗听雪集》，已佚。事见《江湖后集》卷一三。　陈宗远诗，据《江湖后集》等书所录，编为一卷。